โรสมีเดียขยายวัยรุ่นเพิ่มการ์ตูนวัยจ๊าบ
โพสต์ทูเดย์ &#8212; โรส มีเดีย เตรียมปรับสัดส่วนผู้ชมวัยรุ่นเพิ่มจาก 35% เป็น 50% ปีหน้า หวังกวาดโฆษณากลุ่มวัยรุ่น
24 ก.ย. 2552

โพสต์ทูเดย์ — โรส มีเดีย เตรียมปรับสัดส่วนผู้ชมวัยรุ่นเพิ่มจาก 35% เป็น 50% ปีหน้า หวังกวาดโฆษณากลุ่มวัยรุ่น
นายจิรัฐ บวรวัฒนะ รองประธานกรรมการสายงานพัฒนาธุรกิจและการตลาด บริษัท โรส มีเดีย แอนด์ เอ็นเตอร์เทนเม้นท์ เปิดเผยว่า แผนการดำเนินงานของช่องแก๊งการ์ตูนในปีหน้า บริษัทจะเพิ่มสัดส่วนการ์ตูนวัยรุ่นเป็น 50% จากปัจจุบัน 35% เพื่อเจาะกลุ่มเป้าหมายผู้ชมอายุ 15-25 ปีมากขึ้น เนื่องจากต้องการปรับภาพลักษณ์ของช่องแก๊งการ์ตูนที่ออกอากาศทางเคเบิลทีวีท้องถิ่น ไม่ให้เป็นช่องการ์ตูนสำหรับเด็ก บริษัทจึงจะเพิ่มจำนวนการ์ตูนอีก 30-40% หรือประมาณ 60 เรื่อง จากปัจจุบันมีกว่า 200 เรื่อง เพื่อตอบสนองความต้องการของผู้ชมการ์ตูนในกลุ่มดังกล่าว เพื่อจะมีรายได้จากโฆษณาสินค้าที่เจาะกลุ่มวัยรุ่นมากขึ้น
“จากการที่เราขยายช่องทางเน้นเจาะกลุ่มผู้ชมวัยรุ่นมากขึ้นในปีหน้า คาดจะมีลูกค้าเข้ามาซื้อโฆษณาเพิ่มขึ้นเท่าตัว จากปัจจุบันมีลูกค้า 25 ราย ซึ่งมั่นใจว่าจะได้รับผลการตอบรับที่ดีทั้งในส่วนของเจ้าของสินค้าและผู้ชม ที่เราสามารถดึงผู้ชมการ์ตูนจากช่องฟรีทีวีเข้ามาชมช่องแก๊งการ์ตูน” นายจิรัฐ กล่าว 
ปัจจุบันช่องแก๊งการ์ตูนมีผู้ชมหลักเป็นกลุ่มเด็กอายุระหว่าง 4-14 ปี อัตราส่วน 50% รองไปอายุ 15-25 ปี อัตราส่วน 35% และกลุ่มเด็กอายุ 14 ปี อัตราส่วน 15% ซึ่งจากการที่ช่องแก๊งการ์ตูนของบริษัทมีการ์ตูนออกอากาศที่หลากหลายกว่า 200 เรื่อง ส่งผลให้ปัจจุบันช่องแก๊งการ์ตูนมีผู้ชมเป็นอันดับ 1 ทางช่องเคเบิลทีวีทั้งในด้านของผู้ชมอายุ 414 ปี แซงคู่แข่งที่มีรูปแบบรายการเอนเตอร์เทนเมนต์อย่างแฟน ทีวี และ POP ขณะที่กลุ่มผู้ชมอายุ 15-25 ปี ติดอยู่อันดับ 2 รองจากช่อง EDN/MIRACLE
สำหรับผลการดำเนินงานของช่องแก๊งการ์ตูนในปัจจุบัน มีรายได้อยู่ที่ประมาณ 75 ล้านบาท สูงกว่าเป้าหมายเดิมที่วางไว้ทั้งปีว่าจะมีรายได้อยู่ที่ 40 ล้านบาท เนื่องจาก 4 เดือนแรกของปีบริษัทสามารถทำรายได้แล้วที่ 45 ล้านบาท จึงได้มีการปรับเป้าหมายใหม่เพิ่มทั้งปีนี้ 100 ล้านบาทด้วยการเพิ่มเป้าหมายรายได้สิ้นปีนี้เป็น 100 ล้านบาท ซึ่งมั่นใจว่าน่าจะได้ตรงตามเป้าหมายที่วางไว้ เนื่องจากบริษัทจะมีการทำกิจกรรมควบคู่ไปกับการจัดโรดโชว์ภายใต้งบการตลาด ทั้งปี 20 ล้านบาท